המבקשים - הבעלים המקוריים של הכלב נשוא הבקשה, לטענתם, לפני כשנה וחצי נגנב הכלב מחצר ביתם בבוסתן הגליל.
בתאריך 7.1.11 נתפס הכלב ברשותו של מר פודה עמאר. הכלב מוחזק כעת על ידי רשות הטבע והגנים. בבדיקת השבב מופיעים פרטיהם של המבקשים.
נשאלת השאלה למי יש להשיב את הכלב?
מר קרני – המבקש, ביקש להשיב את הכלב לחזקתו.
מר פודה עמאר, ביקש להשיב את הכלב לחזקתו, מאחר ומחזיק בו כבר שנה וחצי, ולטענתו הוא נטל את הכלב מילדים שהחזיקו אותו בכפר. עוד טען מר פודה עמאר שהוא קשור מאוד לכלב.
לאחר שבחנתי את טענות הצדדים, דעתי היא כי יש להשיב את הכלב ליידי המבקשים.
אין מחלוקת כי המבקשים הינם הבעלים המקוריים של הכלב.
מר פודה עמאר מצא את הכלב, והייתה מוטלת עליו החובה להשיבו לבעליה או לכל הפחות להודיע על מציאת הכלב למשטרה או למועצה.
במקרה דנן לא הייתה כל מניעה מצידו של מר פודה עמאר לאתר את הבעלים של הכלב בעזרת השבב.
על כן, עם כל הצער בדבר, במקרה דנן זכותם של המבקשים עדיפה על זו של מר פודה עמאר.
לפיכך, אני מורה לרשות הטבע והגנים להשיב את הכלב לחזקת המבקשים.
המזכירות תמציא העתק מהחלטתי זו בפקס למשיבה וכן למבקשים ולמר עמאר פודה.